ПОЗИВ ОРГАНИЗАЦИЈАМА У ОБЛАСТИ СПОРТА ЗА ДОСТАВЉАЊЕ ПРЕДЛОГА ГОДИШЊИХ ПРОГРАМА ЗА 2019. ГОДИНУ

Сагласно члану 138. став 5. Закона о спорту („Службени гласник РС“, број 10/16) (у даљем тексту: Закон) предлог свог годишњег програма и годишњих програма организација у области спорта на територији јединице локалне самоуправе из члана 137. став 1. тач. 1), 2), 3), 5), 6), 8), 10), 12), 13), 14) и 16) Закона, подноси надлежни територијални спортски савез јединице локалне самоуправе. Такође, ставом 3. поменутог члана прописано је да градови у којима су образоване градске општине уређују и обезбеђују задовољавање потреба и интереса грађана у области спорта у тим градским општинама сходном применом одредаба овог закона које се односе на потребе и интересе грађана у јединицама локалне самоуправе.

У складу са чланом 138. став 7. Закона, потребе грађана из члана 4. став 1. тачка 1, 2. и 6. Одлуке о задовољавању потреба и интереса грађана у области спорта на подручју Градске општине Врачар („Сл. лист града Београда“, број 17/17) (у даљем тексту: Одлука) имају приоритет при избору програма којима се остварају потребе грађана у области спорта на подручју Градске општине Врачар, односно други програми могу бити одобрени тек након што се задовоље потребе грађана из члана 4. став 1. тачка 1, 2. и 6. Одлуке.

Сходно наведеном Савез спортова Врачара упућује **ПОЗИВ** својим члановима – организацијама у области спорта, са седиштем на подручју Градске општине Врачар, да до **20.04.2018.** године доставе предлоге својих годишњих програма за 2019. годину.

У складу са чланом 5. став 1. тачка 1. Одлуке, потребе и интереси грађана у области спорта на подручју Градске општине Врачар из члана 4. Одлуке, остварују се кроз финансирање или суфинансирање програма и пројеката (у даљем тексту: програм) за тачке 1, 2, 3, 5, 6, 8, 10, 12, 13, 14. и 16. на годишњем нивоу (у даљем тексту: годишњи програм). Детаљнија процедура подношења и одобравања предлога годишњих програма регулисана је Правилником о одобравању и финансирању програма којима се остварују потребе и интереси грађана у области спорта на подручју Градске општине Врачар, број 920-140/2017-II од 12. маја 2017. године (у даљем тексту: Правилник).

Предлоге својих годишњих програма организације у области спорта достављају **Савезу спортова Врачара до 20.04.2018. године, на адресу Његошева 77, у Београду**.

Савез спортова Врачара, као надлежни територијални спортски савез доставља Комисији за спорт и рекреацију Градске општине Врачар предлоге свог годишњег програма и годишњих програма својих чланова. Предлог програма треба да буде поднет засебно за сваког носиоца програма (посебан образац за сваког носиоца програма и за сваку од области потреба и интереса грађана из члана 4. Одлуке), уз подношење збирног прегледа свих предлога носиоца програма.

Сва обавезна и пратећа документација, као и CD морају бити достављени у запечаћеној коверти, заштићеној од оштећења која могу настати у транспорту, препорученом пошом, куриром или лично, на адресу Савеза спортова Врачара.

Право подношења предлога годишњег програма у области спорта имају организације у области спорта које имају регистровано седиште на подручју Градске општине Врачар најмање три године пре конкурисања.

Спортска организација која је носилац годишњег програма мора бити члан одговарајућег надлежног националног гранског спортског савеза преко ког се остварују потребе и интереси грађана у области спорта (члан 137. став 4. Закона). Такође, према напред поменутом Правилнику, организација у области спорта – носилац програма мора да буде члан одговарајућег националног гранског спортског савеза најмање годину дана.

Предлог програма за који је пријава послата у више коверата, тј. пакета неће бити узет у обзир.

Предња страна коверте са предлогом програма мора садржати најмање следеће податке: 1) назив „Годишњи програм којим се остварују потребе и интереси грађана у области спорта“; 2) назив подносиоца предлога; 3) адресу подносиоца предлога; 4) напомену да се не отвара.

Предлог програма и документација која се уз предлог подноси

Уз предлог програма потребно је доставити документацију наведену у Правилнику, као и у самом Обрасцу 1 – Предлог годишњих програма организација у области спорта којим се остварују потребе и интереси грађана у области спорта (апликациони формулар), у прилогу који је саставни део обрасца (део 4), односно у Обрасцу 2 – Предлог годишњег програма организација у области спорта којим се остварују потребе и интереси грађана у области спорта кроз изградњу, опремање и одржавање спортских објеката (апликациони формулар), у прилогу који је саставни део обрасца (део 3).

Пропратно писмо треба да садржи наведене основне информације о организацији и предложеном програму (назив носиоца програма и назив програма, временско трајање, финансијски износ тражених средстава, област спорта из члана 4. Одлуке) и мора да буде потписано од стране лица овлашћеног за заступање организације.

Предлог програма мора бити:

1. поднет на утврђеном обрасцу (апликационом формулару – Образац 1 или Образац 2), читко попуњеном (откуцаном или одштампаном), језиком и писмом у службеној употреби;
2. потпун, јасан, прецизан и да садржи веродостојне податке;
3. поднет у прописаном року.

Додатне информације се могу добити код Срђана Самарџића, путем телефона 011/3081-537, 069/885-11-31, или путем електронске поште s.samardzic@vracar.rs, односно код Жељка Бранковића, путем телефона 064/68-25-477 или путем електронске поште savezsportova@vracar.rs ili brankoviczeljko5@gmail.com

У Београду,

04.04.2018. године